A Bizottság 609/2000/EK rendelete

(2000. március 21.)

az Ausztrián áthaladó nehéz-tehergépjárművek tranzitjogainak rendszerére (ökopontok) vonatkozó részletes rendelkezések meghozataláról szóló 3298/94/EK rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel Ausztria, Finnország és Svédország csatlakozási okmányára és különösen annak 11. cikke (6) bekezdésére és 9. sz. jegyzőkönyve 4. mellékletére,

mivel:

(1) Az Ausztriában érvényes CEMT-engedélyeknek lehetővé kell tenniük az Ausztrián keresztül történő szabad áthaladást.

(2) Az ökokártyák érvénytelenítésére vonatkozóan egyértelmű szabályokra van szükség. A betelt ökokártyákra statisztikai célból van szükség.

(3) Az elektronikus ökopontok optimális felhasználása a legjobban akkor érhető el, ha egy év alatt többször kiosztják azokat.

(4) Azt a járművet, amelyik Ausztriában teljes rakományt rak le vagy vesz fel, úgy kell tekinteni, mint amelyik bilaterális járatot teljesített, így nem kell ökopontot fizetnie, függetlenül attól, hogy az Ausztriába történő be-, illetve onnan történő kilépéskor a jármű milyen útvonalat vett igénybe.

(5) Annak a megállapodásnak a végrehajtása, amely lehetővé teszi a 40 tonnás tehergépkocsik Svájcon keresztül történő áthaladását, csökkenteni fogja az Ausztrián áthaladó nehéz-tehergépkocsik számát. Olaszország és Görögország földrajzi helyzetéből eredően az ezen országokba tartó, illetve az ezen országokból induló nehéz-tehergépkocsiknak át kell haladniuk Ausztrián. Görögország és Olaszország részére továbbra is elsőbbséget kell biztosítani a Bizottsághoz visszajuttatott, fel nem használt ökopontok elosztásában.

(6) Az 1524/96/EK rendelettel [1] módosított 3298/94/EK bizottsági rendeletet [2] ennek megfelelően módosítani kell.

(7) Az e rendeletben előírt intézkedések összhangban vannak a 9. sz. jegyzőkönyv 16. cikkével létrehozott bizottság véleményével,

ELFOGADTA EZT A RENDELETET:

1. cikk

A 3298/94/EK rendelet a következőképpen módosul:

1. Az 1. cikk a következő (1a) bekezdéssel egészül ki:

"(1a) A C. mellékletben felsorolt feltételeknek megfelelő, vagy az Ausztria területén érvényes CEMT-engedélyek alapján végzett tranzitutak kivételt képeznek az ökopontrendszer hatálya alól."

2. A 2. cikk (1) bekezdése helyébe a következő rendelkezés lép:

"(1) Amennyiben a jármű nem használ öko-adathordozót, a szükséges mennyiségű ökopontot az ökokártyára kell ragasztani, és azokat érvényteleníteni kell. Az ökokártya az alábbi módszerek bármelyikével érvényteleníthető:

a) az ökokártyát ökokártyabélyegző-készülékkel lepecsételik;

b) az ökokártyát az Ausztriába történő belépéskor az osztrák határellenőrző szervekkel lepecsételtetik;

c) az ökokártyát az Ausztriába történő belépés előtt a fuvarozó bejegyzési országának nemzeti hatóságaival lepecsételtetik és keletbélyegzővel lebélyegeztetik;

d) olyan hivatalban pecsételtetik le az ökokártyát, amely az öko-adathordozó inicializálását végzi.

Az ökokártyabélyegző-készülékkel rendelkező osztrák határállomások felsorolását a H. melléklet tartalmazza.

A kitöltött ökokártyák első lapját vagy az osztrák hatóságok gyűjtik be statisztikai célból, vagy később az illetékes hatóságok küldik vissza az osztrák hatóságoknak az út befejezését követő három hónapon belül. Az ily módon összegyűjtött statisztikai adatok segítik a Bizottságot az ökopont-tartalékok szétosztására vonatkozó javaslat megtételénél."

3. Az 5. cikk (5) bekezdése a következő d) ponttal egészül ki:

"d) vagy az ökokártyát nem érvénytelenítették a 2. cikk (1) bekezdésében megállapított eljárásnak megfelelően."

4. A 6. cikk a következő (3) bekezdéssel egészül ki:

"(3) Az elektronikus ökopontokat a tagállamok minden évben három egyenlő tételben kapják meg: az első tételt az előző év november 1. előtt, a másodikat március 1. előtt, a harmadikat pedig július 1. előtt."

5. A 14. cikk helyébe a következő rendelkezés lép:

"14. cikk

Az útért nem kell ökopontot fizetni, függetlenül attól, hogy a jármű milyen útvonalat vett igénybe az Ausztriába történő be- és kilépés között, ha a jármű a teljes rakományát Ausztriában rakja le vagy veszi fel, és a jármű megfelelő okmányokkal rendelkezik ennek bizonyítására."

6. Az E. melléklet helyébe e rendelet I. mellékletének szövege lép.

7. A rendelet az e rendelet II. mellékletében szereplő H. melléklettel egészül ki.

2. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. március 21-én.

a Bizottság részéről

Loyola De Palacio

alelnök

[1] HL L 190., 1996.7.31., 13. o.

[2] HL L 341., 1994.12.30., 20. o.

--------------------------------------------------

I. MELLÉKLET

E. MELLÉKLET

AZ ÖKOPONTOK ÚJRAELOSZTÁSÁNAK KRITÉRIUMAI

Görögország és Olaszország különleges helyzete

A Közösség összes ökopont-mennyiségének 3,34 %-os tartalékából a D. mellékletben meghatározott egységekből 4874 egységnek megfelelő ökoponthányadot Olaszország, a D. mellékletben meghatározott egységekből 576 egységnek megfelelő ökoponthányadot pedig Görögország kap elsőbbségi alapon.

Ezenfelül mindent meg kell tenni annak biztosítása érdekében, hogy a Görögországnak juttatott ökoponthányad kellőképpen figyelembe vegye a görög igényeket.

A német újraegyesítés hatása

Ezenkívül a közösségi tartalékokból Németország a D. mellékletben meghatározott egységekből 6444 egységnek megfelelő ökoponthányadot kap.

Az Ausztria által visszajuttatott ökopontok újraelosztása

A Bizottsághoz újraelosztás céljából visszajuttatott összes osztrák ökopontot azok a tagállamok kapják, amelyek az ausztriai "gördülő országutat" használó, az adott tagállamban bejegyzett nehéz-tehergépkocsik száma alapján további ökopontokat igényelnek.

Az Európai Közösség és a Svájci Államszövetség között a vasúti és közúti áru- és személyszállításról szóló megállapodás hatálybalépésével az Ausztria által visszajuttatott ökopontok elosztása a következők szerint történik:

a Bizottsághoz újraelosztás céljából visszajuttatott osztrák ökopontokból 30 %-ban Görögország, 30 %-ban Olaszország részesedik elsőbbségi alapon. A visszajuttatott egyéb ökopontokból azok a tagállamok részesednek, amelyek az ausztriai "gördülő országutat" használó, az adott tagállamban bejegyzett nehéz-tehergépkocsik száma alapján további ökopontokat igényelnek.

A tagállamoknak juttatott és általuk ténylegesen felhasznált ökopontok mennyisége, a tagállamokból érkező tranzitjárművek átlagos NOx-kibocsátási száma

A fennmaradó ökopontokat azok a tagállamok kapják, amelyek további ökopontokat igényelnek annak az együtthatónak az arányában, amelynek megállapítása valamennyi tagállam esetében a következők szerint történik:

- a legújabb osztrák statisztikai adatok alapján extrapolálással kiszámított, szükségesnek ítélt ökopontok mennyisége,

- megszorozva a tagállamnak juttatott, általa az előző évben ténylegesen felhasznált ökopontok hányadával,

- megszorozva az adott tagállamból érkező tranzitjárművek legutóbbi átlagos NOx-kibocsátási számával, az arra az évre tervezett szám százalékarányában.

--------------------------------------------------

II. MELLÉKLET

H. MELLÉKLET

Ökokártyabélyegző-készülékkel ellátott osztrák határállomások

Achenkirch

Arnoldstein

Braunau

Brennerpaß

Ehrwald

Hangendenstein

Hörbranz

Kiefersfelden

Musau

Nauders

Neuhaus

Pinswang

Reit im Winkel

Saalbrücke

Scharnitz

Schleching

Sillian

Springen

Suben

Steinpaß

Walserberg

Wegscheid

--------------------------------------------------